Il-Ministeri tal-Edukazzjoni u tal-Finanzi iffirmaw ftehim ma’ 71 childcare center privat biex tfal li għandhom bejn it-tliet xhur u t-tliet snin jibbenefikaw minn servizzi mingħajr ħlas. Ftit inqas minn €4 miljun ġew allokati għal dan is-servizz li ser jipprovdi b’xejn il-faċċilitajiet tac-child care għat-tfal sa tliet snin li għandhom ġenituri jaħdmu jew jistudjaw. Minn nhar it-Tnejn 1,800 tifel u tifla bejn it-tliet xhur u t-tliet snin se jibdew jattendu ċentri taċ-childcare mingħajr ħlas. L-iskema tfasslet biex tħajjar aktar ġenituri, single parents u dawk li jistudjaw biex ma jieqfux mill-karriera jew l-istudju tagħhom. Iċ-chairperson ta’ Job Plus CLyde Caruana qal li l-iffirmar tal-kuntratt bejn il-Gvern u c-childcare centres privati se jagħmilha possibli biex it-tfal iqattghu medja ta’ erba’ siegħat kull gimgħa iktar f’dawn iċ-ċentri. Il-Ministru tal-Edukazzjoni Evarist Bartolo qal li l-ftehim jiggarantixxi li t-tfal kollha f’Malta u Għawdex irrispettivament mid-dħul tal-ġenituri tagħhom ikollhom l-opportunità għall-bidu mill-aqwa f’ħajjithom. Qal li studji wrew li l-ewwel 1,000 jum huma kruċjali għall-iżvilupp psikoloġiku u soċjali tat-trabi u tfal u ċ-ċentri joffru l-ispazju ideali fejn jistgħu jikkomunikaw, jilgħabu u jesprimu ruħhom mat-tfal tal-eta’ tagħhom. Il-Ministru tal-Finanzi Edward Scicluna qal li Malta għadha fl-aħħar post fost il-pajjiżi tal-Unjoni Ewropea fl-għadd ta’ nisa li jaħdmu iżda diġa kienu rreġistrati avvanzi f’dan il-qasam u li din l-iskema li hija tal-ewwel tax-xorta tagħha fl-Ewropa ser tagħmilha iktar possibbli li n-nisa jibqgħu fid-dinja tax-xogħol. Qal li l-istat jinvesti għexieren ta’ eluf ta’ ewro biex jeduka lin-nisa fil-livelli kollha tas-sistema edukattiva u li l-ommijiet għandhom jingħataw il-mezzi kollha biex ikunu mgħejjuna jipparteċipaw fl-ekonomija bix-xogħol tagħhom.